*Kjuákꞌe ijnko nkexro imá níhi mé itꞌin Lázaro,
ti chjasin Betania,
ti chjasin itjen ti tjan María la ko ti Marta,
kícho chꞌan.
*Ti tjan María i mé ti tjan kui̱ki̱te aceite xraxé náxrjón to̱té chꞌin Jesús la ko kjuínchexámáxin tjan ka̱xi̱hi tjan.
A̱ndá yóí ti tjachjin,
kícho chꞌin Lázaro,
mé ichrꞌán sin ijnko nkexro kixin tsochenka chꞌin Jesús:
―Ìnchéni,
ti nkexro tjue̱hé la níhi.
A̱ndá ti ó kuíhin chꞌin Jesús xi̱kaha la ndáchro:
―Ti ichin chónta chꞌan la jehya tsꞌenxín chꞌan.
Náhí.
Tíha mé tsja̱ko̱xi̱n ti kjuachaxin ijié chónta ti Xje̱en Díos.
Chꞌin Jesús la imá tjue̱he chꞌan ti tjan Marta,
ti kícho tjan la ko ti chꞌin Lázaro,
la kjónté kuíhin chꞌan kixin imá níhi ti chꞌin Lázaro,
la ntahó kjuákꞌe chꞌan í yaá ña̱o.
Ndá chrꞌéxi̱n ndáche chꞌan ti sin kꞌuájiko chꞌan:
―Sátsji̱ni Judea ínaá.
Ndá jehe sin kjuáte̱he sin:
―Maestro,
na̱xa̱ séhya ti sin judío la tjinkaon sin chrókꞌóñáxian sin ixro̱.
¿Á chaxín tjinkaoan sátsjia ntiha ní?
Ndá ndáchro chꞌin Jesús:
―Nkojnko ña̱o la chónta teyó hora.
A̱ndá ti nkexro ixri ncha̱kotjin la tsóténki̱xinhña ninkehó kixin tꞌinkaséñaxín ti xrohi kuènté ña̱o.
A̱ndá ti nkexro ixri sítie mé tsóténki̱xin kixin chóntahya xrohi.
Ndá chrꞌéxi̱n ndáchro chꞌan:
―Ti nkexro chóxini itꞌin Lázaro,
la ó kꞌuajua.
Ndá janhan sátsjia si̱ntakjaya̱ha̱ chꞌan.
Ndá ndáchro ti sin kꞌuájiko chꞌan:
―Ìnchéni,
ti kꞌuajua chꞌan la tsito̱he chꞌan jína.
Kjánchó ti nkehe ndáchro chꞌin Jesús mé tꞌaxrjexín kixin ó kjuixin ikꞌuén chꞌin Lázaro.
Ndá ti sin kꞌuájiko chꞌan la kjuénka̱yáxin sin kixin jehó ndáchro chꞌan kixin tjejua ti nkexro a.
Méxra̱ chꞌin Jesús ndoá chrónka:
―Ó ikꞌuén chꞌin Lázaro.
La chàna kixin tjénhña ntiha kixin xi̱kaha jahara la tsítekáonra.
A̱ndá ijie ìntára sátsjini ti itjen chꞌan.
Ndá chꞌin Tomás,
kja̱xin ti̱ki̱texín chꞌan Nóhé,
mé ndáchro:
―Kaíni sátsjini kixin koíni tsꞌenkoni chꞌan.
Ndá ti ó kjuíji chꞌin Jesús la kuíhin chꞌan kixin ti chꞌin Lázaro la ó chónta noó ña̱o tsíxravá.
A̱ndá ti chjasin Betania mé chjinaxón ti chjasin Jerusalén itjen,
éxi iyꞌá kilómetro kjínxi̱n.
Méxra̱ itsjé ti sin judío sátsíkjitsjehe sin ti tjan Marta la ko ti tjan María,
la nixje̱he̱ sin kixin kanhñó tsꞌává kixin tsíkꞌen ti kícho sin.
Ndá ti ó kuíhin ti tjan Marta kixin ó ikui chꞌin Jesús,
ndá kꞌuaxrjexín tjan ndo̱e tjan la kjuíxihin tjan nti̱a,
kjánchó ti tjan María la kuíto̱he.
Ndá ti tjan Marta ndáche tjan ti chꞌin Jesús:
―Ìnchéni,
ti chrókjuákꞌe ntihi,
la chrókꞌuénhña ti kíchóni,
kjánchó ó noheni kixin Díos tsotjáha kaín ti nkehe tsjanchehé chꞌan.
Ndá ndáchro chꞌin Jesús:
―Ti kichua la tsoxechón ínaá.
Ndá ndáchro tjan Marta:
―Ó noheni kixin tsoxechón ti kíchóni ti ó tsoxechón kaín ti sin tsíkꞌen,
ti ña̱o tsjixixín.
Ndá ndáchro chꞌin Jesús:
―Janhan mé nta̱xechuán chojni la ko tja̱ha̱ sin kjuachón.
Ti nkexro tsitekaon ti janhan la kjónté ó tsíkꞌen sin,
la na̱xa̱ tsꞌejóchón sin.
A̱ndá kaín ti nkexro na̱xa̱ tjejóchón la titekaon ti janhan,
la tsꞌenhña sin nkochríxín.
¿Á titekaoan tíhi ní?
Ndá ndáchro tjan:
―Chaxín,
Ìnchéni,
titekaoni kixin jaha mé ti Cristo,
ti Xje̱en Díos,
ti nkexro itsi chjasintajni.
Ndá ti ó kjuixin ndáchro tjan xi̱kaha,
ndá sákjuikꞌéye̱he̱ tjan ti kícho tjan María,
la imó chenka tjan:
―Ntiha itjen ti Maestro la tꞌéya̱ha chꞌan ―ichro tjan.
Ndá ti ó kuíhin ti tjan María,
la tuénxín kꞌuínkatjen tjan,
sákjuichréhe̱ tjan ti chꞌin Jesús
kixin na̱xa̱ tsíkꞌixenhña chꞌan ti chjasin a,
na̱xa̱ itjen chꞌan ti xéta chꞌan ti tjan Marta.
Ndá ti sin judío tjejónixje̱he̱ sin tjan kixin kanhñó tsꞌává tjan,
la ti ó kꞌuíkon sin kixin tjoka kꞌuaxrjexín tjan nchia,
ndá kjuichréhe̱ sin tjan kixin kjuénka̱yáxin sin kixin sátsji tjan ti tsíxravá ti kícho tjan la ntiha tsotsjánkaxín tjan.
Ndá ti tjan María,
ti ó kjuíji tjan ti itjen chꞌin Jesús,
ndá kjuákꞌexín tjan tochꞌin tjan nkayakon chꞌan,
la ndáchro tjan:
―Ìnchéni,
ti chrókjuakꞌe ntihi,
la chrókꞌuénhña ti kíchóni.
Ndá ti ó kꞌuíkon chꞌin Jesús kixin tsjánka ti tjan María la ko ti sin judío kjuíjikotóxi̱n tjan,
ndá imá kꞌuává chꞌan,
la kóxakohen a̱sén chꞌan.
Ndá kjuanchankí chꞌan:
―¿Nketí kjua̱vára ti kichuara?
Ndá ndáchro sin:
―Ìnchéni,
xrákia,
tsjehé.
Ndá chꞌin Jesús tsjánka.
Ndá ti sin Judío la ndáchro:
―Tsjehéra kixin imá kꞌuétjue̱he chꞌan ti nkexro tsíkꞌen.
Kjánchó íso sin ndáchro:
―Ti nkexro i mé kjuínchekꞌikon ti nkexro tꞌikonhña.
¿Á xitjahya chrókjuajon chꞌan kjuachaxin kixin chrókꞌuénhña ti chꞌin Lázaro ní?
Ndá na̱xa̱ imá tꞌává a̱sén chꞌin Jesús la kóchjinehe chꞌan ti tsíxravá ti nkexro a.
Mé tíha la ijnko itjo̱,
ndá ndója ti itjo̱ mé tekjèxin ijnko ixro̱.
Ndá kꞌue̱to̱an chꞌin Jesús,
ndáchro:
―Takjìinra ti ixro̱.
A̱ndá ti tjan Marta,
kícho ti nkexro tsíkꞌen,
mé ndáchro:
―Ìnchéni,
kjá ó imá ixra̱ chꞌan kixin ó chónta noó ña̱o xravá chꞌan.
Ndá kjuáte̱he chꞌin Jesús,
ndáchro:
―¿Á ndáxrja̱nhña kixin ti tsitekaoan la tsꞌikuan ti kjuachaxin ijié kuènté Díos ní?
Ndá kjuakjìin sin ti ixro̱,
ndá chꞌin Jesús konta nka̱jní,
la ndáchro:
―Itꞌéni,
tja̱há kjuasáya kixin kuihín ti nkehe kjuanchaha.
Janhan ó nona kixin xráxín tihín ti nkehe tjanchaha,
ndá ijie ndáxrja̱n kixin tsihin ti sin tjejóntaxín ntihi,
ndá tsitekaon sin kixin jaha ichrꞌán ti janhan kꞌuinka.
Ndá ti ó kjuixin nixja chꞌan,
ndá itsen ndáchro chꞌan:
―¡Lázaro,
tꞌaxrjéxian méhe̱!
Ndá ti nkexro tsíkꞌen la kꞌuaxrjexín ntiha,
la ti itja chꞌan la ko ti to̱té chꞌan la na̱xa̱ tjejóchróntetoxín ika la ko ti nkayakon chꞌan la tjekjèxin ijnko ika.
Ndá chꞌin Jesús kꞌue̱to̱an:
―Tjasinta̱nka̱ra ti ika chróntetoxín chꞌan kixin jína sátsji chꞌan.
Ndá itsjé ti sin judío sákjuikotoxi̱n sin ti tjan María mé kꞌuíkon sin ti kjuaxroan kjuasin chꞌin Jesús ndá kuitekaon sin ti jehe chꞌan,
kjánchó iso sin la sákjuitsjehe sin ti sin fariseo la chrónka sin ti kjuaxroan kjua̱ko̱xi̱n chꞌin Jesús.
A̱ndá ti sin fariseo la ko ti sin ncha̱tꞌá tꞌe̱to̱an mé nkoko̱a kónkotséko sin ti sin a̱ntsí tꞌe̱to̱an,
la ndáchro sin:
―¿Xá nkehe chrókjuichꞌeheni ti nkexro i kixin jehe chꞌan la imá tjasin chꞌan kjuaxroan ijié?
Ti tsíto̱heni chꞌan xi̱kahó,
ndá kaín chojni tsitekaon sin ti jehe chꞌan,
la itsi ti sin romano tꞌe̱to̱an la sinchekꞌitjáña sin ti ni̱nkuéni,
ti ixra̱ chóntani la ko ti chjasin kuènténi ―ichro sin.
Ndá chꞌin Caifás,
ti nkexro tꞌe̱tue̱hen ti sin ncha̱tꞌá ti nánó a,
mé ndáchro:
―Jahara la noahñara ninkehó kuènté tíhi,
la ko kjá tjénka̱yáxinhñara kixin ícha jína nkoko̱a chojni chrókꞌuenyákohe̱n ti chjaséni ndá chrókꞌuitjáñahña kuenté ti chjasin ―ichro chꞌan.
Kjánchó chꞌin Caifás,
ti ncha̱tꞌá kꞌue̱to̱an ti nánó a,
la jehya jehí chꞌan kjuénka̱yáxin chꞌan tíha.
Náhí.
Chrónka chꞌan jnko nkehe chaxín tsoxiteyá kixin Jesús mé tsꞌenyákohe̱n ti chjasin judío.
A̱ndá jehya ti chjasin kuènté sin ó chrókꞌuenyákohe̱n chꞌan.
Náhí.
Itsꞌen chꞌan kixin sinchekaá chꞌan kaín ti sin kꞌóna xje̱en Díos tjejó kuenté chjasintajni.
A̱ndá ti ña̱o a ti sin tꞌe̱tue̱hen ti sin judío mé kjuankíxin kjuénka̱yáxin sin kixin chrókꞌóñá sin ti chꞌin Jesús.
A̱ndá chꞌin Jesús la í noxínhña kꞌuáji chꞌan ti siín ti sin judío,
la kꞌuaxrjexín chꞌan Judea,
la sákjuí chꞌan ti chjasin itꞌin Efraín chjinaxón nte̱je̱,
la ntiha kjuákꞌeko chꞌan ti sin kꞌuájiko chꞌan.
Ndá í séhya ndá tsꞌixin ti kia Pascua,
ti kia kuènté ti sin judío.
Ndá itsjé chojni kꞌuaxrjexín sin chjasén sin sákjui̱ sin Jerusalén kixin ntiha tso̱yaxíhin sin kixin sinchetjóá sin a̱sén sin,
kjónté na̱xa̱ xrankíxinhña ti kia Pascua.
Ndá ntiha kꞌuájikjeyá sin ti chꞌin Jesús,
la ko ti na̱xa̱ tjejó sin ni̱nko la kjuanchankíhi kícho sin:
―¿Jahara nkechrora?
¿Á chrókui chꞌan ti kia i ní o̱ náhí?
A̱ndá ti sin fariseo la ko ti sin tꞌe̱tue̱hen ti sin ncha̱tꞌá la ó kꞌue̱to̱an sin kixin ti nkojín nkexro nohe nketí itjen ti chꞌin Jesús la tsochronka sin kixin jína sátsjitsé sin chꞌan tsjakꞌechjina chꞌan.